એક યુગ હતો જ્યારે ભારત ભાંખોડિયાં ભરતું હતું અને અમેરિકા એને અવરોધતું હતું. શીત યુદ્ધના એ દિવસોમાં ભારત તટસ્થ રાષ્ટ્રોના જૂથનું નેતૃત્વ કરતું હતું અને માટે એ અમેરિકાથી દૂર હતું. આ ઉપરાંત ભારતની સોવિયેટ રશિયા સાથેની પ્રમાણમાં ઘનિષ્ઠ મૈત્રી અમેરિકાને ખૂંચતી હતી. પાકિસ્તાન અમેરિકાની નજીક હતું. સોવિયેટ રશિયા અને ચીન પર નજર રાખવા માટે અમેરિકાને પાકિસ્તાનનો ખપ હતો અને પાકિસ્તાન અમેરિકાને કામમાં આવવા તત્પર હતું. પાકિસ્તાને પોતાની ભૂમિનો પરાઈ સત્તા માટે ઉપયોગ થવા દીધો અને એની કિંમત આજે પાકિસ્તાન ચૂકવી રહ્યું છે. પાકિસ્તાનજન્ય અને અમેરિકાપોિષત ત્રાસવાદે આજે પાકિસ્તાનનું ધનોતપનોત કાઢી નાખ્યું છે.